
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА

ОТ СТАНИМИР АПОСТОЛОВ - ЗАМ.- КМЕТ „ФИНАНСИ, БЮДЖЕТ И ИКОНОМИКА И МОРСКО ДЕЛО”


ОТНОСНО: Провеждане на процедури за избор на проверители - регистрирани одитори за извършване на независим финансов одит на годишните и консолидирани финансови отчети на общинските еднолични търговски дружества.

УВАЖАЕМИ ОБЩИНСКИ СЪВЕТНИЦИ,

	Съгласно чл. 26 от Закон за публичните предприятия,  годишните и консолидираните отчети на публичните предприятия подлежат на задължителен независим финансов одит от регистрирани одитори в съответствие със Закона за счетоводството и Закона за независимия финансов одит и изразяването на сигурност по устойчивостта (ЗНФОИСУ). В този смисъл са и разпоредбите на  чл. 146, ал. 1 от Търговския закон и  чл.12, ал.1, т.16 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас. 
Юридическите лица, чийто годишни и консолидирани финансови отчети подлежат на задължителен независим финансов одит, определени в чл.37, ал.1 от Закона за счетоводството са средните и големите предприятия; предприятията от обществен интерес; средните и големите групи и групите, в които има поне едно предприятие от обществен интерес; предприятия, за които това изискване е установено със закон, както и малки предприятия, които към 31 декември на текущия отчетен период надвишават най-малко два от следните показатели: балансова стойност на активите - 4 000 000 лв.,  нетни приходи от продажби - 8 000 000 лв., средна численост на персонала за отчетния период - 50 души.
Към настоящия момент общинските еднолични търговски дружества, за които е налице условието по чл. 37, ал.1 за извършване на задължителен финансов одит на ГФО по Закона за счетоводството са „Бургасбус“ ЕООД, „Бургаски пазари“ ЕООД и „Комплексен онкологичен център- Бургас“ ЕООД, който е едноличен собственик на капитала на „Медицински център Вяра и Надежда – Бургас“ ЕООД.  В тази връзка дружеството следва да изготви и консолидиран финансов отчет, който представя имущественото и финансовото състояние, отчетения финансов резултат, промените в паричните потоци и в собствения капитал на предприятията, включени в консолидирането. „Благоустройствени строежи“ ЕООД е страна по договор за концесия и е целесъобразно ГФО на дружеството да бъде заверен от независим финансов одитор.
         Съгласно чл.146, ал.3 от Търговския закон, във връзка с чл.48, ал.3 от Закон за независимия финансов одит и изразяването на сигурност по устойчивостта (ЗНФОИСУ), проверителите се избират от Общото събрание преди изтичането на съответната календарна година, а предложението в настоящата докладна записка е те да бъдат избрани след публични процедури, проведени отделно за всяко дружество, за което са налице условията по чл.37 ал.1 от Закона за счетоводството. 
В тази връзка Общинския съвет – Бургас, в качеството си на упражняващ правата на собственик на капитала в цитираните дружества следва да избере проверители и с оглед предвидения в чл.146, ал.3 от Търговския закон срок, предлагам Общински съвет – Бургас, да приеме следните

Р Е Ш Е Н И Я:        

1.  Задължава управителите на общинските еднолични дружества с ограничена отговорност, чийто финансови отчети подлежат на независим финансов одит и онези, които са страни по действащи концесионни договори, да  предприемат действия за провеждане на процедури за избор на регистриран одитор, по ред и условия, посочени в Закона за обществените поръчки, по критерий „икономически най-изгодната оферта”.
2. Определя минимално условие, на което да отговарят кандидатите, както следва:  Кандидатите да са със статут на регистриран одитор по смисъла на чл.20 от  Закона за независимия финансов одит. Да притежават минимален одиторски стаж от 2 (две) години.
Ако кандидатът е специализирано одиторско дружество – следва да представи доказателства за минимален одиторски стаж от 2 (две) години за регистрирания одитор, който пряко ще извършва услугата.
3. Определя комисия в състав от 7 члена, от които четирима общински съветници, един представител на общинска администрация и двама представители на търговското дружество, от които един правоспособен юрист, назначени със заповед на съответния управител.
4. Избира за членове на комисията следните общински съветници:
4.1…………………..….
4.2……………………...
4.3…………...................
4.4………………………
      5. Въз основа на резултатите от проведените процедури, да бъде отправено предложение до Общински съвет – Бургас, за избор на регистрирани одитори за извършване на независим финансов одит на годишните и консолидирани финансови отчети за търговските дружества, със сто процента общинско участие в капитала, които подлежат на задължителен независим финансов одит за финансовите 2026 и 2027г. 


С уважение,
СТАНИМИР АПОСТОЛОВ
ЗАМ.-КМЕТ „ФИНАНСИ, БЮДЖЕТ, ИКОНОМИКА И МОРСКО ДЕЛО“

